U-I-59/92
Natisni
Opravilna št.:
U-I-59/92
Datum odločitve:
19. 11. 1992
Objavljeno:
OdlUS I, 90
ECLI:
ECLI:SI:USRS:1992:U.I.59.92
Akt:
Odlok Občinske skupščine Ormož o spremembi zazidalnega načrta cone družinske stanovanjske gradnje Hardek (Uradni vestnik občin Ormož in Ptuj, št. 15/92)
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Ustavno sodišče ni sprejelo pobude in ni začelo postopka za oceno odloka občinske skupščine o spremembi zazidalnega načrta, ker je ob preizkusu pobude ugotovilo, da je bil odlok v skladu z zakonom javno razgrnjen na podlagi objavljenega sklepa izvršnega sveta občinske skupščine o njegovi javni razgrnitvi in so prizadeti občani dali pripombe na vseh stopnjah sprejemanja izpodbijanega odloka. S prostorskimi akti določena javna pot pa ni nespremenljiva.
Geslo:
Postopek za sprejem sprememb zazidalnega načrta - pripombe občanov kot element postopka.
Pravna podlaga:
Zakon o urejanju naselij in drugih posegov v prostor (ZUN), 37., 38., 39. in 43. čl.

Ustavni zakon za izvedbo Ustave (UZIU), 7. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Štefan Mesaroš, Ormož
Datum vloge:
15. 5. 1992
Vrsta odločitve:
sklep
Vrsta rešitve:
nesprejem pobude
Dokument:
US16193
Dokument v PDF obliki:
U-I-59-92.pdf
115 KB
Prenesite datoteko
U-I-59/92-9
19/11-1992
S K L E P
Ustavno sodišče je na seji dne 19/11-1992 obravnavalo pobudo Štefana Mesaroša iz Ormoža, ki ga zastopa Ivan Mohorko, odvetnik v Ormožu, in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti odloka Skupščine občine Ormož o spremembi zazidalnega načrta cone družinske stanovanjske gradnje Hardek (Uradni vestnik občin Ormož in Ptuj, št. 15/92).
O b r a z l o ž i t e v
Občan izpodbija v izreku tega sklepa navedeni odlok, s katerim se ukinja dovoz iz Rakuševe ulice do parcele, št. 400/26 k.o. Ormož, v naselju Hardek, na kateri se nahaja stanovanjska hiša z gostinskim lokalom, last pobudnika. Pobudnik meni, da 39. člen zakona o urejanju naselij in drugih posegov v prostor (Uradni list SRS, št. 18/84, 37/85, 29/86 in Uradni list RS, št. 26/90), na podlagi katerega je bil sprejet izpodbijani odlok, ne more biti pravna podlaga za odvzem pravice do dovozne poti, pridobljene s pravnomočnim lokacijskim dovoljenjem.
Pobudnik je tudi predlagal, naj ustavno sodišče zadrži izvajanje obravnavanega občinskega odloka.
Ustavno sodišče pobude ni sprejelo.
Skupščina občine Ormož je sprejela izpodbijani odlok o spremembi zazidalnega načrta cone družinske stanovanjske gradnje Hardek v skladu s 43. členom zakona o urejanju naselij in drugih posegov v prostor, ki določa, da se prostorski izvedbeni akt lahko spremeni oziroma dopolni, in sicer po postopku, ki je predpisan za njegov sprejem. Bistvene sestavine postopka za sprejem prostorskih izvedbenih aktov pa so predpisane v 37., 38. in 39. členu navedenega zakona.
Ustavno sodišče, ki se ni pristojno spuščati v vrednostne ocene posameznih prostorskih rešitev, vsebovanih v prostorskih izvedbenih aktih, je ugotovilo, da je bil osnutek izpodbijanega zazidalnega načrta v skladu s 37. in 38. členom navedenega zakona javno razgrnjen za dobo 30 dni v prostorih Sekretariata za urejanje prostora in varstvo okolja občine Ormož po sklepu Izvršnega sveta Skupščine občine Ormož z dne 18/2-1992, objavljenem v Uradnem vestniku občin Ormož in Ptuj, št. 7/92.
Pobudnik je dal med postopkom sprejemanja izpodbijanega odloka svoje pripombe (da se dovozna pot ne ukine) dne 6/4-1992 na zapisnik pri Sekretariatu za urejanje prostora in varstvo okolja občine Ormož, sosedje pa so dali dne 13/4-1992 pri istem občinskem sekretariatu na zapisnik izjave, da se strinjajo z ukinitvijo sporne dovozne poti.
Iz zapisnika 19. skupne seje zborov Skupščine občine Ormož z dne 29/4-1992 je razvidno, da je osnutek odloka predlagal občinski izvršni svet, da so bili pred glasovanjem o izpodbijanem odloku posredovani navzočim delegatom občinske skupščine tudi ugovori pobudnika proti ukinitvi sporne dovozne poti in da je občinska skupščina odlok sprejela. S tem pa je bilo zadoščeno tudi drugemu odstavku 39. člena navedenega zakona, ki določa, da občinska skupščina sprejme prostorski izvedbeni akt z odlokom - kar velja tudi za njegove spremembe. S prostorskimi akti določena javna pot pa ni nespremenljiva.
Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek